Helijas
Graikų mitologijoje Helijas (gr. Hêlios – „saulė“) – saulės dievas, titano Hiperiono ir Tėjos sūnus. Helijas turėjo dvi seseris, mėnulio deivę Seleną ir aušros deivę Eos. Helijas buvo vaizduojamas kaip važnyčiojantis po dangų liepsnojantį vežimą. Su juo būdavo asocijuojami gaidys ir erelis. Minima, kad Helijas galėjęs išgydyti akluosius. Helijas kartais yra minimas epitetu Helios Panoptes („visa matantis“). Jo vežimo žirgų vardai buvo Pirosas, Eosas, Aetonas ir Flegmonas. Romėnų mitologijoje Heliją atitinka Sol Invictus - vėlyvosios Antikos romėnų saulės (lot. sol) dievybė, garbinta ant Kvirinalijaus kalvos. Helijui buvo skirtas Rodo kolosas.